b'\n_START_ARTICLE_\nMaria de Capua\n_START_PARAGRAPH_\nMaria (n. 985 \xe2\x80\x93 cca. 1040) a fost una dintre fiicele principelui Pandulf al II-lea de Capua \xc8\x99i de Benevento._NEWLINE_Maria a fost c\xc4\x83s\xc4\x83torit\xc4\x83 cu ducele Sergiu al II-lea de Amafi \xc3\xaen jurul datei de 26 aprilie 1002. Sora ei, Gaitelgrima era c\xc4\x83s\xc4\x83torit\xc4\x83 cu principele Guaimar al III-lea de Salerno, iar fra\xc8\x9bii s\xc4\x83i, Landulf \xc8\x99i Pandulf, au condus principatele de Benevento \xc8\x99i Capua._NEWLINE_Maria a avut doi fii, Ioan \xc8\x99i Manso. \xc3\x8en 1028, \xc3\xaempreun\xc4\x83 cu fiul s\xc4\x83u Manso a ocupat tronul Ducatului de Amalfi, alung\xc3\xa2ndu-i de la conducere pe so\xc8\x9bul ei, Sergiu \xc8\x99i pe cel\xc4\x83lalt fiu, Ioan, care s-au refugiat la Constantinopol. Aceasta a avut loc probabil \xc3\xaen urma instig\xc4\x83rilor \xc8\x99i cu sprijinul fratelui ei, Pandulf. \xc3\x8en 1029, Ioan a revenit \xc8\x99i a depus at\xc3\xa2t pe Maria, c\xc3\xa2t \xc8\x99i pe Manso._NEWLINE_\xc3\x8en aprilie sau mai 1034, Ioan a fost din nou depus de c\xc4\x83tre mama \xc8\x99i fratele lui. De aceast\xc4\x83 dat\xc4\x83, evenimentul a fost \xc3\xaen mod clar rezultatul interven\xc8\x9biei lui Pandulf, din cauz\xc4\x83 c\xc4\x83 fiica Mariei se c\xc4\x83s\xc4\x83torise cu normandul Rainulf Drengot, devenit conte de Aversa, pentru a \xc3\xaent\xc4\x83ri alian\xc8\x9ba dintre Pandulf \xc8\x99i normanzii din sudul Italiei. Existen\xc8\x9ba acestei fiice este consemnat\xc4\x83 \xc3\xaen cronica lui Amato de Montecassino: "fiica patrikios-ului de Amalfi, care era nepoata principelui Pandulf, dat fiind c\xc4\x83 so\xc8\x9bia patrikios-ului era so\xc8\x9bia lui Pandulf." Identitatea acestei fiice produce confuzie._NEWLINE_Maria a preluat titlul de ducissa et patricissa. Un indiciu al puterii sale este \xc8\x99i acela c\xc4\x83 Manso nu a de\xc8\x9binut niciun asemenea titlu, nici m\xc4\x83car primit din Bizan\xc8\x9b, a\xc8\x99a cum primiser\xc4\x83 anterior tat\xc4\x83l \xc8\x99i fratele s\xc4\x83u. \xc3\x8en 1038, fratele ei Pandulf a fost depus din Capua, iar Ioan a putut s\xc4\x83 revin\xc4\x83 la Amalfi. Acesta l-a depus din nou pe fratele s\xc4\x83u Manso \xc8\x99i s-a reconciliat cu Maria, care ulterior i s-a al\xc4\x83turat atunci c\xc3\xa2nd Manso a fost orbit \xc8\x99i exilat \xc3\xaen fort\xc4\x83rea\xc8\x9ba din Castelluccia on Li Galli. Acest act de cruzime i-a revoltat pe amalfitani, care i-au depus pe am\xc3\xa2ndoi \xc8\x99i au acceptat domnia principelui Guaimar al IV-lea de Salerno.'